มาร์ค ลั่นจีดีพีปีนี้ถึง6%
นายกรัฐมนตรี ตั้งเป้าการทำงานของรัฐบาลเร่งผลักดันให้จีดีพีปีนี้ขยายตัวได้ถึง 6%
9 ก.ค. 2553

นายกรัฐมนตรี ตั้งเป้าการทำงานของรัฐบาลเร่งผลักดันให้จีดีพีปีนี้ขยายตัวได้ถึง 6%
นายอภิสิทธิ์ เวชชาชีวะ นายกรัฐมนตรี กล่าวถึงกรณีที่กองทุนการเงินระหว่างประเทศ(ไอเอ็มเอฟ) ปรับเพิ่มประมาณการจีดีพีของไทยในปีนี้จะอยู่ที่ 7% ว่า มั่นใจว่าการทำงานของรัฐบาลจะส่งผลทำให้อัตราการขยายตัวทางเศรษฐกิจของประเทศในปีนี้น่าจะขยายตัวได้ถึง 6% 
"ความจริงหากดูตัวเลข 3-4 เดือนแรก ไม่นับเหตุการณ์ที่เกิดขึ้น มันควรถึง 7 เปอร์เซ็นต์ แต่พอเกิดเหตุการณ์ ทำให้หน่วยงานเราปรับลดลงมาอยู่ที่ 5 (เปอร์เซ็นต์)กว่าๆ แต่ตัวผมเองกำหนดเป็นเป้าหมายในการทำงานว่าต้องให้ถึง 6% และคิดว่าน่าจะทำได้" นายอภิสิทธิ์ กล่าว
นายกรัฐมนตรี ยอมรับว่า หากมีสถานการณ์ความไม่สงบเกิดขึ้นอีกอาจส่งผลให้อัตราการขยายตัวทางเศรษฐกิจไม่ถึงเป้าหมายที่ตั้งไว้ที่ 6%